Nog geen spoor van vermiste bejaarde (82)Karl Reich (82) word sedert Maandag vermis. Foto: Facebook Die familie van ŉ bejaarde man van Welkom in die Vrystaat wat al sedert Maandagoggend vermis word, sê hulle het tot dusver nog geen tyding ontvang van wat moontlik van hom geword het nie. Karl Reich (82) se skoonseun, Johan Ferreira, het Woensdagoggend aan Maroela Media gesê die polisie werk hard om sy skoonpa op te spoor, maar kon nog geen leidrade kry nie. Ferreira vertel sy skoonpa se huisalarm het Maandag omstreeks 06:00 afgegaan. Die veiligheidsmaatskappy het Reich, wat alleen in sy huis in Jim Fouchépark woon sedert sy vrou, Marie, sowat agt jaar gelede oorlede is, gebel. Hy het hulle verseker niks skort nie. Omstreeks 07:00 het Reich die alarm weer geaktiveer, maar bure het later die oggend onraad vermoed toe hulle sien die erf se hekke staan oop en ligte brand in die huis. Hulle het die polisie ontbied, wat vasgestel het albei Reich se voertuie is weg, ŉ wit Kia Cerato met registrasienommer FDC861FS en ŉ goudkleurige Honda Civic met registrasienommer DSS377FS. “Al die selfone en goed was nog net so in die huis,” sê Ferreira. “Alles was netjies en dit lyk nie of daar ŉ struweling was nie. Daar is ook geen teken van gedwonge toegang nie.” Konst. Kethabile Mofokeng, woordvoerder van die polisie, het aan Maroela Media bevestig ŉ vermiste persoon-saak is by die polisie aanhangig gemaak. Enigeen met inligting wat die polisie in hul ondersoek kan help, kan die Welkom-polisiestasie by 057 391 6011 of Stop Misdaad by 08600 10111 kontak.